钦定古今图书集成/明伦汇编/闺媛典/第002卷 > 宋尚宫女论语 > 《营家章第九》
## 钦定古今图书集成/明伦汇编/闺媛典/第002卷 > 宋尚宫女论语 > 《营家章第九》

营家之女，惟俭惟勤。勤则家起，懒则家倾；俭则家富，
奢则家贫。凡为女子，不可因循。一生之计，惟在于勤；
一年之计，惟在于春；一日之计，惟在于寅。奉箕拥帚，
洒扫灰尘，撮除㩉“洁静幽清。眼前爽俐，家宅光明。
莫教秽污，有玷门庭。耕田下种，莫怨辛勤。炊羹造饭，
馈送频频。莫教迟慢，有误工程。积糠聚潲，隈养牺牲。
呼归放去，检点搜寻。莫教失落，扰乱四邻。夫有钱米，
收拾经营。夫有酒物，存积留停。迎宾待客，不可偷侵。
大富由命，小富由勤。禾麻粟麦，成栈成囷。油盐椒豉，
盎瓮装盛。猪鸡鹅鸭”，成队成群。四时八节，免得营营。
酒浆食馔，各有馀盈。夫妇享福，欢笑欣欣。〈㩉音拉音杂。《潲》音
哨。豕食也。〉